Diari Oficial de la Generalitat Valenciana


Sumari del DOGV 6516, del 09-05-2011 (2011/5258)

ACORD de 6 de maig de 2011, del Consell, de modificació de l'Acord de 29 de gener de 2010, pel qual es constitueix el Comité Tècnic de la marca Parcs Naturals de la Comunitat Valenciana.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6516

Data del DOGV
:   09-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5258


Data del document
:   06-05-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Anàlisi jurídica

 Descriptors 

:   * zona protegida
    * etiqueta ecològica
    * legislació
    * senyalització
    * reglament intern

ACORD de 6 de maig de 2011, del Consell, de modificació de l'Acord de 29 de gener de 2010, pel qual es constitueix el Comité Tècnic de la marca Parcs Naturals de la Comunitat Valenciana. [2011/5258]  
El Consell, en la reunió del dia 6 de maig de 2011, va adoptar l'acord següent:  
El Comité Tècnic de la marca Parcs Naturals de la Comunitat Valenciana es constitueix mitjançant l'Acord de 29 de gener de 2010, del Consell, com a òrgan tècnic dependent de la Conselleria de Medi Ambient, Aigua, Urbanisme i Habitatge, amb l'objecte de col·laborar en la redacció i la definició de les bases i les normes que han de regular la llicència de concessió de l'ús de la marca, vetllar pel compliment dels requisits exigits als productes susceptibles d'utilitzar la marca, la interpretació i l'aplicació uniforme del reglament de certificació d'aquesta, i assegurar la imparcialitat en el procés de presa de decisions en relació amb l'aprovació, el manteniment o la denegació de la certificació de producte.  
L'objectiu del projecte de la marca Parcs Naturals de la Comunitat Valenciana és la dinamització socioeconòmica de l'àrea d'influència dels parcs naturals de la Comunitat, reforçant el compromís cap al medi ambient.   
Amb aquesta perspectiva, el Consell va aprovar el Decret 26/2011, de 18 de març, sobre el règim jurídic i el procediment de concessió de la llicència de l'ús de la marca Parcs Naturals de la Comunitat Valenciana, concedint la llicència d'ús a aquells productes que evidencien el compliment de les normes aplicables mitjançant l'emissió de l'informe favorable corresponent per l'autoritat de control de la marca.   
En l'article 4.2 del decret esmentat s'estableix que l'autoritat de control ha de complir el que especifica la norma europea UNE-EN 45825, Criteris generals d'acreditació. Competència tècnica de les entitats de certificació de producte. En aquesta norma s'estableix la necessitat de garantir la imparcialitat i la independència a tres nivells: estratègic, decisions relatives a la certificació i avaluació.   
  
Les funcions d'avaluació i decisions relatives a la certificació les assumeix l'autoritat de control reconeguda en l'article 4 del decret, i queda el nivell estratègic en l'àmbit de les competències del Comité Tècnic de la marca.  
Per tot això, i a fi d'assegurar la independència, integritat, imparcialitat i confidencialitat del sistema de certificació de producte d'acord amb la marca Parcs Naturals de la Comunitat Valenciana, cal modificar els apartats tercer, punt 6, i seté de l'annex de l'Acord de 29 de gener de 2010, del Consell, sobre la constitució del Comité Tècnic de la marca Parcs Naturals de la Comunitat Valenciana.   
Aquestes modificacions afecten, en conseqüència, les funcions i la presa de decisions del Comité Tècnic de la marca, per la qual cosa, per raó de tot el que antecedeix, i a proposta del conseller de Medi Ambient, Aigua, Urbanisme i Habitatge, el Consell  
  
  
ACORDA  
  
Primer  
Modificar el punt 6 de l'apartat tercer, i l'apartat seté de l'annex de l'Acord de 29 de gener de 2010, del Consell, pel qual es constitueix el Comité Tècnic de la marca Parcs Naturals de la Comunitat Valenciana, en els termes que s'estableixen a continuació:  
  
«Tercer. Funcions  
6. Revisar, almenys una vegada a l'any, els processos generals d'auditoria, certificació i presa de decisions respecte a aquests processos, per a vetllar, en general, pel normal desenvolupament dels treballs de certificació que es duen a terme i garantir-lo, i, en particular, verificar que es compleixen en tot moment els principis d'independència, imparcialitat, integritat i confidencialitat de l'entitat de certificació».  
  
  
«Seté. Sobre la presa de decisions  
Quant a la revisió del desenvolupament del sistema de certificació de producte, cal que les decisions siguen secundades, almenys, per les dues terceres parts dels vots dels membres del Comité.  
  
En tot allò no previst en els apartats anteriors regirà, quant al funcionament del Comité, el que estableixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú».  
  
  
Segon  
Aquest acord produirà efecte a partir de l'endemà de la publicació en el Diari Oficial de la Comunitat Valenciana.  
  
València, 6 de maig de 2011  
  
El vicepresident primer i secretari del Consell,  
VICENTE RAMBLA MOMPLET